लक्ष्मीनृसिंहस्तोत्रम्
श्रीमत्पयोनिधिनिकेतनचक्रपाणे	
       भोगीन्द्रभोगमणिराजितपुण्यमूर्ते ।	
       (पाठभेद भोगीन्द्रभोगमणिरञ्जित पुण्यमूर्ते)	
योगीश शाश्वत शरण्य भवाब्धिपोत	
       लक्ष्मीनृसिंह मम देहि करावलम्बम् ॥ १॥	
ब्रह्मेन्द्ररुद्रमरुदर्ककिरीटकोटि	
       सङ्घट्टिताङ्घ्रिकमलामलकान्तिकान्त ।	
लक्ष्मीलसत्कुचसरोरुहराजहंस	
       लक्ष्मीनृसिंह मम देहि करावलम्बम् ॥ २॥	
संसारदावदहनाकरभीकरोरु	
(पाठभेदसंसारदावदहनातुरभीकरोरु)	
       ज्वालावलीभिरतिदग्धतनूरुहस्य ।	
त्वत्पादपद्मसरसीरुहमागतस्य  	
(पाठभेद त्वत्पादपद्मसरसीं शरणागतस्य)	
       लक्ष्मीनृसिंह मम देहि करावलम्बम् ॥ ३॥	
संसारजालपतितस्य जगन्निवास	
       सर्वेन्द्रियार्थबडिशाग्रझषोपमस्य ।	
प्रोत्कम्पितप्रचुरतालुकमस्तकस्य	
       लक्ष्मीनृसिंह मम देहि करावलम्बम् ॥ ४॥	
संसारकूपमतिघोरमगाधमूलं	
        संप्राप्य दुःखशतसर्पसमाकुलस्य ।	
दीनस्य देव कृपया पदमागतस्य	
       लक्ष्मीनृसिंह मम देहि करावलम्बम् ॥ ५॥	
संसारभीकरकरीन्द्रकराभिघात	
       निष्पीड्यमानवपुषः सकलार्तिनाश ।	
प्राणप्रयाणभवभीतिसमाकुलस्य	
       लक्ष्मीनृसिंह मम देहि करावलम्बम् ॥ ६॥	
संसारसर्पविषदिग्धमहोग्रतीव्र	
        दंष्ट्राग्रकोटिपरिदष्टविनष्टमूर्तेः ।	
नागारिवाहन सुधाब्धिनिवास शौरे	
        लक्ष्मीनृसिंह मम देहि करावलम्बम् ॥ ७॥	
संसारवृक्षमघबीजमनन्तकर्म	
        शाखायुतं करणपत्रमनङ्गपुष्पम् ।	
आरुह्य दुःखफलितं चकितं दयालो	
       लक्ष्मीनृसिंह मम देहि करावलम्बम् ॥ ८॥	
संसारसागरविशालकरालकाल	
       नक्रग्रहग्रसितनिग्रहविग्रहस्य ।	
व्यग्रस्य रागनिचयोर्मिनिपीडितस्य 	
       लक्ष्मीनृसिंह मम देहि करावलम्बम् ॥ ९॥	
संसारसागरनिमज्जनमुह्यमानं	
       दीनं विलोकय विभो करुणानिधे माम् ।	
प्रह्लादखेदपरिहारपरावतार	
       लक्ष्मीनृसिंह मम देहि करावलम्बम् ॥ १०॥	
संसारघोरगहने चरतो मुरारे	
       मारोग्रभीकरमृगप्रचुरार्दितस्य ।	
आर्तस्य मत्सरनिदाघसुदुःखितस्य 	
       लक्ष्मीनृसिंह मम देहि करावलम्बम् ॥ ११॥	
बद्ध्वा गले यमभटा बहु तर्जयन्तः	
       कर्षन्ति यत्र भवपाशशतैर्युतं माम् ।	
एकाकिनं परवशं चकितं दयालो	
       लक्ष्मीनृसिंह मम देहि करावलम्बम् ॥ १२॥	
लक्ष्मीपते कमलनाभ सुरेश विष्णो	
       यज्ञेश यज्ञ मधुसूदन विश्वरूप ।	
ब्रह्मण्य केशव जनार्दन वासुदेव	
       लक्ष्मीनृसिंह मम देहि करावलम्बम् ॥ १३॥	
एकेन चक्रमपरेण करेण शङ्ख	
       मन्येन सिन्धुतनयामवलम्ब्य तिष्ठन् ।	
वामेतरेण वरदाभयपद्मचिह्नं	
       लक्ष्मीनृसिंह मम देहि करावलम्बम् ॥	
        (पाठभेददेवेश देहि कृपणस्य करावलम्बम्)॥।१४॥	
अन्धस्य मे हृतविवेकमहाधनस्य	
       चोरैर्महाबलिभिरिन्द्रियनामधेयैः ।	
मोहान्धकारकुहरे विनिपातितस्य 	
       लक्ष्मीनृसिंह मम देहि करावलम्बम् ॥ १५॥	
प्रह्लादनारदपराशरपुण्डरीक	
       व्यासादिभागवतपुङ्गवहृन्निवास ।	
भक्तानुरुक्तपरिपालनपारिजात 	
       लक्ष्मीनृसिंह मम देहि करावलम्बम् ॥ १६॥	
लक्ष्मीनृसिंहचरणाब्जमधुव्रतेन	
       स्तोत्रं कृतं शुभकरं भुवि शङ्करेण ।	
ये तत्पठन्ति मनुजा हरिभक्तियुक्ता 	
       स्ते यान्ति तत्पदसरोजमखण्डरूपम् ॥ १७॥	
(पाठभेद यन्माययोर्जितवपुःप्रचुरप्रवाह	
       मग्नार्थमत्र निवहोरुकरावलम्बम् । ।	
लक्ष्मीनृसिंहचरणाब्जमधुव्रतेन	
       स्तोत्रं कृतं सुखकरं भुवि शङ्करेण ॥ १७॥)	
इति श्रीमत्परमहंसपरिव्राजकाचार्यस्य 	
श्रीगोविन्दभगवत्पूज्यपादशिष्यस्य	
श्रीमच्छङ्करभगवतः कृतौ लक्ष्मीनृसिंहकरुणारसस्तोत्रं संपूर्णम् ॥